Diari Oficial de la Generalitat Valenciana


Sumari del DOGV 7426, del 18-12-2014 (2014/11045)

RESOLUCIÓ de 19 de desembre de 2014, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Requena.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   7426

Data del DOGV
:   18-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11615


Data del document
:   18-12-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 19 de desembre de 2014, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Requena. [2014/11334]  
La planificació de la prevenció d'incendis forestals a la Comunitat Valenciana es fa a través de diferents figures que es corresponen amb distints àmbits territorials. Des dels plans locals de prevenció d'incendis forestals, d'àmbit local, als plans de prevenció d'incendis forestals de demarcació d'àmbit supracomarcal, passant pels plans de prevenció de parcs naturals.  
La Llei 3/1993, de 9 de desembre, Forestal, de la Comunitat Valenciana, en l'article 55.1 indica que correspon a l'administració de la Generalitat Valenciana la planificació, la coordinació i l'execució de les mesures i accions necessàries per a la prevenció i la lluita contra els incendis forestals, i establix un sistema de gestió forestal basat en demarcacions. A més, assenyala en el punt 2 del mateix article que, a estos efectes i sense perjuí del que establisquen el Pla General d'Ordenació Forestal i els Plans Forestals de Demarcació, l'administració forestal aprovarà, en estos últims, els plans sectorials de prevenció d'incendis forestals, que contindran les previsions necessàries respecte a les actuacions i mitjans per a la prevenció i extinció d'incendis.  
  
El Reglament de la Llei 3/1993, Forestal, de la Comunitat Valenciana, aprovat per Decret 98/1995, de 16 de maig de 1995, del Govern Valencià, establix en l'article 139 els continguts mínims que hauran de contindre els plans de prevenció d'incendis forestals de demarcació, que són: classificació del territori en funció del risc d'incendis forestals, tenint en compte per a esta classificació, entre altres, els factors següents: vegetació i models de combustible, activitats susceptibles de produir incendis forestals i dades estadístiques. Zones d'especial protecció en funció del risc d'erosió i importància ecològica de les masses existents. Inventari i valoració dels mitjans de prevenció d'incendis que hi ha incloent-hi: xarxa viària jerarquitzada en funció del trànsit, xarxa de vigilància fixa i mòbil, xarxa d'infraestructura de defensa contra incendis. Cartografia referida als punts anteriors. Ordenances bàsiques referides a la prevenció d'incendis. Directrius d'actuació i accions previstes en prevenció d'incendis amb indicació de la forma i dels terminis d'execució. Pla econòmic i financer.  
  
D'altra banda, la Llei 43/2003, de 21 de novembre, de Forests, en l'article 48 sobre zones d'alt risc d'incendi establix l'obligatorietat de formular, per a les zones declarades d'alt risc d'incendi forestal, un Pla de Defensa que haurà de considerar, com a mínim, els problemes socioeconòmics que puga haver en la zona, i que es manifesten a través de la provocació reiterada d'incendis o de l'ús negligent del foc, així com la determinació de les èpoques de l'any de més risc d'incendis forestals. Els treballs de caràcter preventiu que calga dur a terme, incloent-hi tractaments silvícoles, àrees tallafocs, vies d'accés i punts d'aigua que hagen de realitzar els propietaris dels forests de la zona, així com els terminis d'execució. Les modalitats d'execució dels treballs, en funció de l'estat legal dels terrenys, per mitjà de convenis, acords, cessió temporal dels terrenys a l'Administració, ajudes o subvencions o, si és el cas, execució subsidiària de l'Administració. L'establiment i la disponibilitat dels mitjans de vigilància i d'extinció necessaris per a donar cobertura a tota la superfície forestal de la zona, amb les previsions per a finançar-los. La regulació dels usos que puguen comportar risc d'incendis forestals.  
  
D'acord amb això, l'any 2007 la Generalitat Valenciana inicià el procés de redacció dels Plans de Prevenció d'Incendis Forestals de Demarcació de la Comunitat Valenciana, un treball llarg i ambiciós per l'amplitud i complexitat de l'espai forestal i que ha arribat a terme enguany, en 2014, amb l'acabament de la redacció de l'últim pla de demarcació. Durant este període el contingut dels plans successius s'ha enriquit i homogeneïtzat i ha incorporat nombrosos aspectes aportats durant el procés de participació, fins que s'ha aconseguit en el cas de la demarcació de Requena el document final que ara s'aprova. Que, no obstant, continua fidel en el contingut i les línies bàsiques al que va ser sotmés a informació pública al febrer de 2014 i remés a diferents entitats i a totes les entitats locals afectades perquè el consideraren.  
  
El pla de prevenció d'incendis forestals de la demarcació forestal de Requena se centra en dos aspectes fonamentals. D'una banda, la disminució de la probabilitat d'incendi per mitjà de la vigilància, la dissuasió i la conciliació d'interessos. D'una altra, la disminució de la perillositat de l'incendi forestal quan ja s'ha produït per mitjà de la construcció i el manteniment d'infraestructures de prevenció de suport a l'extinció (xarxa de camins, xarxa d'àrees tallafocs i xarxa de depòsits d'extinció).   
  
L'àmbit d'actuació és la demarcació de Requena, a la província de València. La demarcació està formada per les comarques de la Plana d'Utiel-Requena i la Vall de Cofrents-Ayora. La superfície total de la demarcació és de 286.170 ha, de les quals 180.004 corresponen a terreny forestal (63 %). El 37 % del terreny forestal de la demarcació (66.526 ha) el gestiona la Generalitat, la resta són terrenys privats.  
  
En l'àmbit de la demarcació està totalment inclòs el Parc Natural de les Gorges del Cabriol, i parcialment el Parc Natural de Chera-Sot de Chera.  
La vocació del terreny forestal és sobretot ambiental i paisatgística, encara que en relació amb l'aspecte productiu és l'aprofitament cinegètic de les muntanyes el que més destaca en la demarcació. A més, presenta un marcat caràcter protector i una funció important de recarrega d'aqüífers.  
D'acord amb això, i d'acord amb els articles 55.2 de la Llei 3/1993, Forestal de la Comunitat Valenciana, i 10 del Decret 9/2014, de 12 de juny, del president de la Generalitat, que assigna competències a la Conselleria de Governació i Justícia. Vist que el pla complix amb la legislació vigent en la matèria i a proposta de la directora general de Prevenció, Extinció d'Incendis i Emergències, resolc:  
  
  
Primer  
Aprovar el Pla de Prevenció d'Incendis Forestals de la Demarcació Forestal de Requena, com a directriu tècnica en la matèria, en l'àmbit de la demarcació forestal que engloba els termes municipals d'Ayora, Camporrobles, Caudete de las Fuentes, Chera, Cofrentes, Cortes de Pallás, Fuenterrobles, Jalance, Jarafuel, Requena, Sinarcas, Teresa de Cofrents, Utiel, Venta del Moro, Villargordo del Cabriel i Zarra, a la província de València, el contingut i característiques del qual s'arrepleguen en l'annex d'esta resolució.  
  
Segon  
Facultar la directora general de Prevenció, Extinció d'Incendis i Emergències perquè en l'àmbit de les seues competències puga dictar les disposicions i adoptar les mesures necessàries per al desenrotllament i foment del pla, tot això condicionat a la disponibilitat pressupostària anual.  
  
Tercer  
1. Les disposicions contingudes en el Pla de Prevenció d'Incendis Forestals de la Demarcació Forestal de Requena constituïxen la directriu tècnica superior en prevenció d'incendis forestals en l'àmbit definit en la Resolució present. No tenen rang normatiu, i són subsidiàries, per tant, de la normativa general de Prevenció d'Incendis Forestals.  
  
2. En les zones incloses en l'àmbit d'un parc natural, i en els aspectes en què pot donar-se contradicció, prevaldrà el marc legislatiu propi de cada parc, en concret el Pla d'Ordenació dels Recursos Naturals, el Pla Rector d'Ús i Gestió i el Pla de Prevenció d'Incendis Forestals.  
  
Contra la resolució present, que entrarà en vigor l'endemà que es publique en el Diari Oficial de la Comunitat Valenciana, els interessats podran interposar un recurs contenciós administratiu en el termini de dos mesos comptats a partir de l'endemà que es publique, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb l'article 10 i concordants de la Llei Reguladora de la Jurisdicció Contenciosa Administrativa.  
Tot això sense perjuí que interposen un recurs potestatiu de reposició davant del conseller de Governació i Justícia, en el termini d'un mes des de l'endemà que es publique en el Diari Oficial de la Comunitat Valenciana, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
  
DISPOSICIÓ ADDICIONAL  
  
Primera. Pla de defensa  
Als efectes del que establix l'article 48 de la Llei 43/2003, de 21 de novembre, de Forests, este pla, i el que establix la planificació general d'extinció d'incendis forestals en el seu àmbit territorial, tindran la consideració de Pla de Defensa.  
  
Segona. Clàusula de no-increment del gasto públic  
La implementació i el desenrotllament posterior d'esta resolució no podran significar un increment de gasto en el pressupost consolidat de la Generalitat.  
  
  
DISPOSICIÓ TRANSITÒRIA  
  
Plans locals  
Els plans locals de prevenció d'incendis forestals dels municipis inclosos en la demarcació forestal de Requena que ja estan aprovats, hauran d'adaptar-se en un termini de 6 mesos al que disposa el Pla de Prevenció d'Incendis de la Demarcació.  
  
  
València, 19 de desembre de 2014  
  
El conseller de Governació i Justícia  
LUIS SANTAMARÍA RUIZ  
  
  
ANNEX  
Contingut i característiques del pla  
  
El pla està estructurat en els blocs següents:  
0. Continguts generals: glossari. Referències legislatives. Autors i col·laboradors.  
1. Introducció.  
2. Anàlisi històrica d'incendis: informe anàlisi històrica. Gràfiques demarcació. Gràfiques comparativa província-demarcació. Annexos.  
3. Anàlisi del risc d'incendis: metodologia del risc estadístic. Metodologia de la perillositat. Metodologia de la demanda de protecció. Metodologia de l'anàlisi del risc.  
4. Pla de prevenció de causes: anàlisi i diagnòstic. Línies d'actuació. Annexos.  
5. Pla de vigilància, detecció i dissuasió: memòria.  
6. Pla d'infraestructures: memòria d'actuacions. Descripció de la xarxa d'àrees tallafocs. Descripció de la xarxa viària. Descripció de la xarxa hídrica específica. Descripció de la xarxa hídrica d'ús múltiple. Annexos.  
7. Normes tècniques, instruccions i guies: vials. Punts d'aigua. Àrees tallafocs. Àrees tallafocs perimetrals de zones habitades, zones industrials, zones d'ús públic, instal·lacions de recreació, parcs eòlics i abocadors. Paellers. Cremes agrícoles. Construcció de cremadors agrícoles. Redacció de plans locals de prevenció d'incendis forestals. Redacció de plans de prevenció d'incendis forestals en espais naturals protegits diferents de Parcs Naturals. Redacció de plans locals de cremes. Redacció de plans d'ordenació de cremes prescrites. Projectes d'execució de cremes prescrites.  
  
8. Informes municipals.  
9. Programació econòmica i temporal.  
10. Document síntesi.  
També disposa d'una referència cartogràfica completa dels diferents aspectes tractats en els blocs anteriors.  
Tots els documents que componen el pla, elaborats per a una major operativitat només en format digital, seran accessibles a través de la pàgina web de la conselleria competent en prevenció d'incendis forestals.  
Amb caràcter general el pla té una vigència de 15 anys amb revisions ordinàries cada 5 anys.